DA Den Europæiske Unions Tidende CE 33/243

(2004/C 33 E/249)

SKRIFTLIG FORESPØRGSEL E-2269/03

af Hiltrud Breyer (Verts/ALE) til Kommissionen

(9. juli 2003)

Om: Nedgang i bi-populationerne/anvendelse af det aktive stof Imidacloprid i pesticider

Biavlere i Frankrig, Tyskland, Italien og Østrig har aflagt ensstemmende beretning om en massiv nedgang i bi-populationen. I visse regioner er indtil 80 % af alle bisværmene døde. Dette har allerede ført til et fald i udbyttet af honning på flere tusinde tons pr. år. Da honningbier endvidere spiller en stor rolle i blomsterbestøvningen, er udbyttet af æbler, pærer og raps også faldende.

De franske biavlere, som allerede siden 1994 er ramt af en alvorlig nedgang i bi-populationen, skyder skylden på insektgiften Gaucho (med det aktive stof Imidacloprid), som firmaet BayerCropscience har markedsført. Imidacloprid anvendes både som sprøjtemiddel og til behandling af såsæd. Sådanne systemiske insektgifte overføres fra frøene til planterne og findes senere i alle plantedele. De skadelige insekter dør, når de spiser af planten — da det aktive stof imidlertid også vandrer over i pollen, ødelægger det også bierne. Det franske miljøministerium har derfor indført et forbud mod Gaucho inden for dyrkningen af solsikker.

Det er hævet over enhver tvivl, at Imidacloprid er skadeligt — på hver pakning står der »farligt for bier«. Flere tests har vist, at anvendelsen af pesticidet ødelægger biernes orienteringsevne. Udover det franske biavlerforbund kræver også det tyske biavlerforbund, naturbeskyttelsesorganisationen samt samordningsgruppen mod BAYER-risiciene et forebyggende stop for anvendelsen af Gaucho.

1. Hvorledes reagerer Kommissionen på den massive nedgang i bi-populationen i alle dele af Europa?

2. Hvorledes vurderer Kommissionen risiciene for landbruget?

3. Overvejer man at ophæve godkendelsen af Imidacloprid?

4. Støtter Kommissionen undersøgelser vedrørende risiciene ved anvendelse af Imidacloprid?

5. Er der tale om pres fra Bayer-koncernens side for at sikre, at der ikke røres ved godkendelsen af Imidacloprid?

Svar afgivet på Kommissionens vegne af David Byrne

(14. august 2003)

Det ærede medlem henvises til Kommissionens besvarelse af skriftlig forespørgsel P-l 804/02 af Dominique Souchet (1).

Kommissionen har modtaget oplysninger om faldet i bi-populationerne i visse medlemsstater. Det er i øjeblikket ikke videnskabeligt dokumenteret, om dette fald kan tilskrives én faktor som f.eks. anvendelsen af pesticider.

Kommissionen ønsker desuden at understrege, at mærkningen af plantebeskyttelsesmidler skal afspejle deres potentielt farlige egenskaber. Det sker på grundlag af resultaterne af standardtest udført under ekstreme eksponeringsforhold. Oplysningerne på mærkaten skal dog læses i sammenhæng med brugsanvisningen. Medlemsstaterne kan ikke tillade markedsføring af et plantebeskyttelsesmiddel, hvis dette middel, når det anvendes i overensstemmelse med brugsanvisningen, har uacceptable virkninger på arter uden for målgruppen, f.eks. honningbier.

Inden for rammerne af evalueringen af eksisterende aktive stoffer skal Bayer som anmelder af Imidacloprid senest den 30. november 2003 indsende fyldestgørende informationsmateriale til referenten, som i dette tilfælde er medlemsstaten Tyskland. Kommissionen er også bekendt med de igangværende undersøgelser i Frankrig. Et plantebeskyttelsesmiddel kan kun medtages på positivlisten i Rådets direktiv 91/414/EØF af 15. juli 1991 om markedsføring af plantebeskyttelsesmidler (2), hvis anmelderen kan påvise, at midlerne er i overensstemmelse med bestemmelserne i direktivets artikel. Kommissionen yder ikke økonomisk støtte til de undersøgelser, der skal gennemføres med henblik på godkendelse af Imidacloprid.

(1) EFT C 309 E af 12.12.2002.

(2) EFT L 230 af 19.8.1991.